Afrikaans vir eers veilig by MatiesProf. Wim de Villiers, rektor van die Universiteit Stellenbosch. (Foto: US) Die bestuur van die Universiteit Stellenbosch (US) is nog besig om die Khampepe-verslag te bestudeer waarin verskeie aanbevelings oor die kultuur in veral koshuise gemaak word. “Geen spesifieke besluite is geneem ten opsigte van die moontlike inwerkingstelling van aanbevelings nie. Die universiteit bevestig dat ŉ spesiale raadsvergadering in die nuwe jaar sal plaasvind,” het Martin Viljoen, woordvoerder van die US, Woensdag gesê. Dít ná berigte dat prof. Wim de Villiers, rektor en visekanselier van die universiteit, tydens ŉ raadsvergadering aangedui het dat die Khampepe-kommissie se voorstel oor Afrikaans as onderrigtaal by Maties nie in werking gestel sal word nie. Viljoen het by navraag gesê besprekings in die raad is vertroulik, maar dat ŉ spesiale raadsvergadering wel in die nuwe jaar sal plaasvind. De Villiers het ook al vantevore in ŉ media-onderhoud gesê die US gaan nie verander aan die 2016-taalbeleid en die daaropvolgende 2021-taalbeleid nie. Dr. Leon Schreiber, parlementslid en die DA se kiesafdelingshoof vir Stellenbosch, sê die party verwelkom die “dramatiese ommeswaai as ŉ uiters belangrike deurbraak in ons veldtog ter beskerming van die reg op moedertaalonderrig”. Die DA het op 11 November ŉ prokureursbrief aan De Villiers geskryf waarin hy maan dat regstappe sal volg indien die aanbeveling oor die afskaffing van Afrikaans in werking gestel word. Hierin het die party benadruk dat die DA die “gelykstelling van Afrikaans aan diskriminasie en uitsluiting verwerp en dat dit onaanvaarbaar is vir ŉ hele gemeenskap om toegang tot moedertaalonderrig te verloor”. Schreiber sê: “Hierdie uitsonderlike oorwinning vir Afrikaans bewys dat die ondergang van ons inheemse tale nie onafwendbaar is nie, en dat die DA ŉ betroubare bondgenoot is vir almal wat hul taalregte wil beskerm teen aanvalle soos dié van Khampepe. Die DA sal voortgaan om die harde werk te doen om te verseker dat die US nie, soos talle ander universiteite, die pad van algehele verengelsing loop nie.” Die US het in Junie vanjaar die onafhanklike kommissie van ondersoek, onder leiding van oudregter Sisi Khampepe, aangewys om ondersoek na bewerings van rassisme by die universiteit in te stel. Dit het gevolg op ŉ voorval waartydens ŉ student op ŉ ander student se besittings by Huis Marais geürineer het. Die kommissie het onder meer aanbeveel dat ŉ verpligte leerplan ingestel word om ŉ proses van besinning en groei te fasiliteer. Khampepe het ook bevind daar is ŉ gevoel van uitsluiting van nie-Afrikaanssprekende studente en personeel en het aanbeveel dat die US sy taalbeleid hersien om die moontlikheid van taaluitsluiting – deur voorkeur te gee aan Afrikaans – uit die weg te ruim. De Villiers het die verslag ná die bekendstelling daarvan as ŉ kantelpunt vir die universiteit bestempel en gesê dit is ŉ belangrike belegging in die welstand van die universiteit.